ब्रैडमैन के बराबर कोहली; सीमा की राष्ट्रपति से गुहार- पाक नहीं जाना
Dainik Bhaskar Morning News and Latest Headlines; Here are today's top stories for you On Dainik Bhaskar. प्रमुख मोहन भागवत वाराणसी में इंटरनेशनल टेंपल्स कन्वेंशन एंड एक्सपो का उद्घाटन करेंगे। 24 जुलाई तक चलने वाले सम्मेलन में 25 देशों के 450 से ज्यादा मंदिरों के
नमस्कार, 
कल की बड़ी खबर मणिपुर में महिलाओं के साथ हुई बर्बरता से जुड़ी रही। एक खबर पाकिस्तानी नागरिक सीमा हैदर की रही, जिसने भारत में रहने के लिए राष्ट्रपति द्रौपदी मुर्मू से गुहार लगाई है। हम आपको मणिपुर की पीड़ित लड़की की आपबीती भी बताएंगे...।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. मणिपुर: आरोपियों को 11 दिन की पुलिस कस्टडी; संसद में हंगामा, कार्यवाही 24 जुलाई तक स्थगित
मणिपुर में 3 महिलाओं को निर्वस्त्र घुमाने और एक महिला से गैंगरेप के मामले में गिरफ्तार 4 आरोपियों को 11 दिन की पुलिस कस्टडी में भेजा गया है। उधर, लोकसभा और राज्यसभा में विपक्षी सांसदों ने मणिपुर मामले को लेकर हंगामा किया। इसके चलते दोनों सदन की कार्यवाही 24 जुलाई तक के लिए स्थगित कर दी गई है।
21 साल की गैंगरेप पीड़िता ने भास्कर को बताया, 'हम पुलिस की गाड़ी में थे। लगा था, वो हमें बचा लेंगे। मैतेई लड़कों की भीड़ ने गाड़ी को घेर लिया। हमें उतारकर इधर-उधर छूने लगे। उन्होंने कहा- जिंदा रहना है, तो कपड़े उतारो। हमने मदद के लिए पुलिसवालों की तरफ देखा, उन्होंने मुंह फेर लिया। फिर हमने जान बचाने के लिए कपड़े उतार दिए….'। पीड़िता अभी भी ट्रॉमा में है।
ये खबर अहम क्यों है: कुकी और मैतेई समुदाय के बीच 3 मई को हिंसा भड़की। घटना 4 मई को राजधानी इंफाल से लगभग 35 किलोमीटर दूर कांगपोकपी जिले में हुई। वारदात के करीब 2 हफ्ते बाद 18 मई पुलिस स्टेशन में FIR दर्ज हुई। घटना का वीडियो 19 जुलाई को वायरल हुआ। मणिपुर हिंसा में अब तक 142 लोग मारे गए हैं। करीब 60 हजार लोग बेघर हो चुके हैं।
पूरी खबर यहां पढ़ें...
2. वाराणसी कोर्ट ने ज्ञानवापी के ASI सर्वे की मंजूरी दी; मुस्लिम पक्ष की याचिका खारिज की
वाराणसी कोर्ट ने ज्ञान‌‌‌वापी के आर्कियोलॉजिकल सर्वे को मंजूरी दे दी है। अदालत ने सर्वे के खिलाफ मुस्लिम पक्ष की याचिका खारिज कर दी और कहा कि वजु स्थल को छोड़कर बाकी पूरे कैंपस का बिना नुकसान पहुंचाए साइंटिफिक सर्वे किया जाए। अगली सुनवाई 4 अगस्त को होगी।
ये खबर अहम क्यों है: हिंदू पक्ष का कहना है कि ज्ञानवापी आदिविश्वेश्वर का मूल स्थान है। पश्चिमी दीवार पर मिले निशान और अवशेषों से लगता है कि यह मंदिर की दीवार है। ओरल एविडेंस के आधार पर कोई पक्ष नहीं रखा जा सकता, इसलिए सर्वे कराना जरूरी है। वहीं मुस्लिम पक्ष का कहना है कि यहां पहले से मस्जिद थी, जिसे किसी धार्मिक स्थल के स्थान पर नहीं बनाया गया।
पूरी खबर यहां पढ़ें...
3. कोहली ने की ब्रैडमैन के रिकॉर्ड की बराबरी; साढ़े 4 साल बाद विदेश में टेस्ट शतक जमाया
भारत और वेस्टइंडीज के बीच टेस्ट सीरीज के दूसरा मुकाबले में विराट कोहली ने टेस्ट करियर का 29वां शतक जड़ा। इसके साथ ही उन्होंने ऑस्ट्रेलिया के पूर्व दिग्गज सर डॉन ब्रैडमैन के रिकॉर्ड की बराबरी कर ली है। विराट ने साढ़े 4 साल बाद विदेश में कोई टेस्ट शतक जमाया है।
ये खबर अहम क्यों है: दुनिया में 15 बल्लेबाजों ने ही 29 से ज्यादा शतक जमाए हैं। सचिन तेंदुलकर 51 टेस्ट शतक के साथ पहले स्थान पर हैं। सचिन के अलावा राहुल द्रविड़ (36 शतक) और सुनील गावस्कर (34 शतक) कोहली से ज्यादा शतक जमाने वाले भारतीय हैं। इंटरनेशनल क्रिकेट में शतक के मामले में सचिन (100 शतक) दुनिया में पहले नंबर और कोहली (76 शतक) दूसरे नंबर पर हैं।
पूरी खबर यहां पढ़ें...
4. सीमा हैदर ने राष्ट्रपति को दया याचिका भेजी; मीडिया से कहा- अब मैं भारत की बहू
पाकिस्तानी नागरिक सीमा गुलाम हैदर ने राष्ट्रपति द्रौपदी मुर्मू को 38 पेज की दया याचिका भेजी है। इसमें सीमा ने 4 बच्चों के साथ भारत में रहने की परमिशन मांगी है। उसने मीडिया से बातचीत में कहा- मैं भारत की जेल में जिंदगी गुजार दूंगी, लेकिन पाकिस्तान नहीं जाऊंगी। मैं भारत की बहू हूं, पाकिस्तान मेरे लिए पराया देश बन चुका है। मैंने सिर्फ एक गुनाह किया, नेपाल से भारत आई।
ये खबर अहम क्यों है: सीमा ने राष्ट्रपति मुर्मू को भेजी याचिका में अपना नाम सीमा मीणा पत्नी सचिन मीणा लिखा है। इसमें उसने अपनी शादी की कुछ तस्वीरें भी लगाई हैं। सीमा पर अवैध तरीके से भारत में घुसने का आरोप है। दिल्ली हाईकोर्ट के वकील इरफान फिरदौस ने बताया कि भारतीय कानून के तहत अवैध तरीके से घुसपैठ करने वाले लोगों को देश की नागरिकता नहीं मिल सकती है।
पूरी खबर यहां पढ़ें...
5. गुजरात, छत्तीसगढ़ और महाराष्ट्र में भारी बारिश का अलर्ट; MP के उज्जैन में शिप्रा नदी तीसरी बार उफान पर
मौसम विभाग ने गुजरात, छत्तीसगढ़ और महाराष्ट्र में भारी बारिश का अलर्ट जारी किया है। महाराष्ट्र के ठाणे, रायगढ़, पुणे और पालघर जिलों में बारिश का रेड अलर्ट है। दिल्ली में यमुना का जलस्तर एक बार फिर खतरे के निशान के पार पहुंचा है। MP के उज्जैन में शिप्रा नदी एक हफ्ते में तीसरी बार उफान पर है। लैंडस्लाइड की वजह सेचमोली जिले में बद्रीनाथ हाईवे 5 जगहों पर ब्लॉक हो गया है।
ये खबर अहम क्यों है: देशभर में 22 राज्यों के 235 जिले बाढ़ से प्रभावित हैं। 10 हजार मकान तबाह हो गए हैं। बाढ़ के चलते 2.50 लाख हेक्टेयर फसल बर्बाद हो चुकी है। 21 जुलाई तक उत्तर-पश्चिम भारत में सामान्य से 41% ज्यादा और मध्य भारत में 11% ज्यादा बारिश हुई है।
पूरी खबर यहां पढ़ें...
6. प्रियंका बोलीं- सिंधिया की विचारधारा अचानक पलट गई; मध्य प्रदेश के लिए दी 6 गारंटी 
प्रियंका गांधी वाड्रा ने केंद्रीय मंत्री ज्योतिरादित्य सिंधिया के गढ़ ग्वालियर में कांग्रेस के चुनावी अभियान का आगाज किया। उन्होंने कहा, 'मैं सिंधिया पर 10 मिनट बोल सकती हूं कि कैसे उनकी विचारधारा अचानक पलट गई, लेकिन ध्यान भटकाने नहीं आई हूं।' प्रियंका ने MP की जनता के लिए 6 गारंटी दी। इनमें पुरानी पेंशन लागू बहाली, महिलाओं के खाते में हर महीने 1500 रुपए, 500 रुपए में गैस सिलेंडर, किसानों की कर्ज माफी, 100 यूनिट तक फ्री बिजली और दिव्यांग पेंशन बढ़ाना शामिल है।
ये खबर अहम क्यों है: प्रियंका की MP में 40 दिन में यह दूसरी चुनावी यात्रा है। खास बात ये है कि उन्हें ज्योतिरादित्य सिंधिया के साथ ही कांग्रेस महासचिव बनाया गया था। दोनों को 2019 लोकसभा चुनाव में UP की जिम्मेदारी दी गई थी, लेकिन सिंधिया मार्च 2020 में BJP में शामिल हो गए।
पूरी खबर यहां पढ़ें...
7. श्रीलंका में भी UPI से पेमेंट कर सकेंगे भारतीय; PM मोदी बोले- मुसीबत में हम आपके साथ
अब श्रीलंका में भी भारतीय UPI से पेमेंट किया जा सकेगा। श्रीलंका के राष्ट्रपति रानिल विक्रमसिंघे ने PM मोदी से दिल्ली में मुलाकात की। इस दौरान श्रीलंका में UPI के इस्तेमाल को लेकर एग्रीमेंट हुआ। मोदी ने कहा- पिछला 1 साल श्रीलंका के लिए चुनौतियों से भरा रहा। हम मुसीबत में वहां के लोगों के साथ खड़े रहेंगे। विक्रमसिंघे ने श्रीलंका का सहयोग करने के लिए PM मोदी को धन्यवाद दिया।
ये खबर अहम क्यों है: श्रीलंका से पहले फ्रांस, UAE और सिंगापुर भी भारतीय UPI को अपना चुके हैं। आर्थिक तंगी के बाद श्रीलंका के राष्ट्रपति की ये पहली भारत यात्रा थी। विक्रमसिंघे ने भारत दौरे से पहले रुपए को कॉमन करेंसी बनाने पर मंजूरी दी। श्रीलंका में भारत की मदद से करोड़ों रुपए के वेलफेयर प्रोजेक्ट चलाए जा रहे हैं।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में…
अब खबर हटके...
पंचायतों का फरमान- मवेशी खुले में घूमते मिले तो 25 जूते और ₹1000 जुर्माना
मध्य प्रदेश के शहडोल जिले के दो ग्राम पंचायतों ने मवेशियों के घूमने पर सजा तय की है। जिसके मुताबिक अगर किसी भी गांव वाले के मवेशी खुले में घूमते पाए गए तो मालिक पर हजार रुपए जुर्माना लगेगा। साथ ही उसे सरेआम 25 जूते मारे जाएंगे। गांव में इसकी मुनादी की गई। आदेश में कहा गया है कि मवेशियों के खेतों में घुस जाने से किसानों की फसलें चौपट हो रही हैं। पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...